פיקוד הסייבר של ארצות הברית

פיקוד הסייבר של ארצות הברית (באנגלית: United States Cyber Command, בקיצור: USCYBERCOM)  הוא אחד מהפיקודים הקרביים המאוחדים של משרד ההגנה האמריקני והכוחות המזוינים של ארצות הברית. הפיקוד מרכז את פעילות המרחב הקיברנטי, מארגן את משאבי הסייבר ומתאם את הגנות הרשת הצבאית של ארצות הברית.

פיקוד הסייבר נוצר בשנת 2009 במטה הסוכנות לביטחון לאומי (NSA) בפורט מיד, מרילנד. הפיקוד עושה שימוש ברשתות ה-NSA ומונחה על ידי ראש הסוכנות לביטחון לאומי מאז הקמתה. במקור תוכננה המפקדה למענה הגנתי, אך עם הזמן רואים בה יותר ככוח התקפי.

באוגוסט 2017 הכריז נשיא ארצות הברית דונלד טראמפ כי הפיקוד יקבל מעמד של פיקוד קרבי מאוחד, וכן תיבחן הפרדתו מה-NSA.

ב-4 במאי 2018 הועלה הפיקוד לרמת פיקוד קרבי מאוחד ולראשו מונה גנרל פול נקאסוני.

מטרות 
על פי מחלקת ההגנה של ארצות הברית, USCYBERCOM "מתכנן, מתאם, משלב, מסנכרן ומבצע פעילויות כדי: ליישם את הפעולות וההגנות המפורטות על ידי משרד ההגנה ברשתות המידע וכן, להתכונן, ואם וכאשר יונחו, לערוך פעילות צבאית מלאה במרחב הקיברנטי במטרה לאפשר פעולות בכל התחומים, להבטיח את חופש הפעולה של ארצות הברית ובני בריתה במרחב הקיברנטי ולמנוע את החופש הזה מידי האויבים."

קישורים חיצוניים

הערות שוליים 

לוחמה קיברנטית בארצות הברית
ארצות הברית: צבא וביטחון
פיקודים קרביים מאוחדים (ארצות הברית)